Papersnake/gushiwen huggingface dataset:
念奴娇 东洋美人图
孙荪意（清代）

风鬟雾鬓，记断肠诗句，蔡郎曾赋。试向画图重省识，别是销魂赋妩。

衣曳鲛绡，钗横玳瑁，巧样看梳理。龟兹唱罢，背人小立无语。

遥想弱水东头，三山宛在，定有神仙侣。玉雪双趺高蹑屐，压倒南朝莲步。

云海微茫，蓬莱飘渺，空惹秋千缕。真真须唤，彩云莫共飞去。
见诸生咏瓶中勺药聊为俪句示之
王夫之（明代）

二十四桥春，何年度楚滨。感君垂采折，芳意在横陈。

露琲留珠个，云屑起绛鳞。弱茎擎亦定，细缬展初匀。

縠罩茶烟浅，暄迎酒晕新。旁侵炉气合，斜倚画图真。

飞阁高承幕，垂璎近拂巾。绮霞叠一色，香月上重轮。

帘蝶魂如梦，笼鹦咒似瞋。留熏十日永，惊艳满堂均。

碧叶凝云绿，珊枝带海津。县愁倾白醉，莫遣聚朱茵。

爱惜终香阁，飘零远陌尘。冰纹簇紫雪，芝彩涌黄银。

锦字啼鸦就，清尊倒蚁倾。韶光易消谢，持慰撷芳人。
病中即事 其五
李彭（宋代）

利口毁誉本无嫌，空洞腹中须属厌。何用灞陵嗔尉醉，未劳汉署叹郎潜。
河中使君莫少卿挽诗二首 其二
汪藻（宋代）

藉甚河中守，宜簪近侍冠。九霄卿月堕，四海德星寒。

桂籍新枝大，兰陂旧馥残。空馀莼鲫奠，乡泪满江干。
庆藏主之南屏
释智愚（宋代）

曾向殊方典竺坟，丛林有声张吾军。
天寒岁晚重寻旧，莫负青鞋蹈冻云。
至后
仇远（元代）

霜华如雪著乌巾，染鬓粘须白未匀。
人羡久生趋老境，日随长至到新春。
投金濑上能容我，贡玉堂中自有人。
溧酒清醇鱼菜美，不妨频日宴嘉宾。
代吴守与赵侯为寿
刘过（宋代）

地蟠江汉节岿然，劲气扶舆几倍年。
白玉丹砂浩无数，夜光随处见山川。
朝中措·清明时节
张炎（宋代）

清明时节雨声哗。潮拥渡头沙。翻被梨花冷看，人生苦恋天涯。
燕帘莺户，云窗雾阁，酒醒啼鸦。折得一枝杨柳，归来插向谁家。
展敬上凤林寺诗
薛道衡（隋代）

净土连幽谷，宝塔对危峰。
林栖丹穴凤，地迩白沙龙。
独岩楼迥丹，复道阁相重。
洞开朝雾敛，石湿晓云浓。
高筱低云盖，风枝响和钟。
檐阴翻细柳，涧影落长松。
珠桂浮明月，莲座吐芙蓉。
隐沦徒有意，心迹未相从。
河南王尉西斋
欧阳修（宋代）

寒斋日萧索，天外敞檐楹。
竹雪晴犹覆，山窗夜自明。
禽归窥野客，云去入重城。
欲就陶潜饮，应须载酒行。
题米元晖画云山图二首 其一
吴全节（元代）

溪上青山过雨浓，分明倒满玉芙蓉。令人却忆匡庐顶，百丈银河下碧峰。
绛州园池
范仲淹（宋代）

绛台史君府，亭阁参园圃。一泉西北来，群峰高下睹。

池鱼或跃金，水帘长布雨。怪柏锁蛟虬，丑石斗貙虎。

群花相倚笑，垂杨自由舞。静境合通仙，清阴不知暑。

每与风月期，可无诗酒助。登临问民俗，依旧陶唐古。
门下相公荣加册命，天下同欢忝沐眷私，辄感申贺
刘禹锡（唐代）

册命出宸衷，官仪自古崇。特膺平土拜，光赞格天功。

再佩扶阳印，常乘鲍氏骢。七贤遗老在，犹得咏清风。
丙申岁仲夏洪稚存来自毗陵访予寓斋用王荆公和王微之登高斋韵奉赠 其一
贾田祖（清代）

兼旬不出双屐埋，翻瓢急雨天河筛。毕逋朝飞絷其翼，万顷瘴河纷搪挨。

我家泽国畏淫潦，愁城百尺高崔嵬。那无篇帙供獭祭，蠹死不入图书堆。

索居谁怜子桑病，款关有客冲泥来。森然奇秀扑我面，一谈一笑皆快哉。

忆昨官廨始识君，不须缟纻惟挥杯。手挽强弓穿七札，轧霄奇句惊九垓。

看君阅世抱孤愤，三寸不律含风雷。其时列郡正枯旱，火云赪赫空天排。

清秋气候似九夏，《瞻卬》有嘒明星台。忧时虮虱漫呼吁，与君烂醉怀且开。

香山乐府拟属和，让君主敦吾舆台。双丸跳掷倏经岁，周南复此同欢咍。

浊醪相劝尽今夕，安得有酒倾如淮。
春晚二首
朱松（宋代）

梅子生仁柳絮催，春风尘迹只苍苔。
繁华一梦年年事，长是初莺为唤回。
玲珑四犯
李从周（宋代）

初拨琵琶，未肯信，知音真个稀少。尽日芳情，萦系玉人怀抱。须少化作杨花，特地过、旧家池沼。想绮窗、刺绣迟了，半缕茜茸微绕。

旧时眉妩贪相恼。到春来、为谁浓扫。新归燕子都曾识，不敢教知道。长是倦出绣幕，向梦里、重谋一笑。怎得同携手，花阶月地，把愁勾了。
次对稼隐病后见寄
方一夔（宋代）

自怜数米续晨炊，饥火空时万想虚。富贵由来如梦鹿，江湖是处可羹鱼。

风轮岁月催人老，水镜襟怀与世殊。书信柴胡俱不到，空惭多病马相如。
安公子
晁端礼（宋代）

渐渐东风暖。杏梢梅萼红深浅。正好花前携素手，却云飞雨散。是即是、从来好事多磨难。就中我与你才相见。便世间烦恼，受了千千万万。

回首空肠断。甚时与你同欢宴。但得人心长在了，管天须开眼。又只恐、日疏日远衷肠变。便忘了、当本深深愿。待寄封书去，更与丁宁一遍。
舟中作
陆游（宋代）

一叶轻舟一破裘，飘然江海送悠悠。
闲知睡味甜如蜜，老觉羁悠淡似秋。
失侣云间孤雁下，耐寒波面两凫浮。
年逾八十真当去，似为云山尚小留。
相州春日
宋庠（宋代）

北土无繁卉，空亭有暝阴。狂飞憎野絮，多舌恨春禽。

地燥山如朽，池寒水不深。生平箕颍志，轩冕独何心。
渔歌子 其二
周巽（元代）

箬笠蓑衣乱碧波。巨鳞泼剌跃金梭。冲蘋藻，翻芰荷。

不上钩来可奈何。
春野观农事
宋祁（宋代）

茂气回鲜野，寒姿换故林。
败防溪响急，新甽耒痕深。
乳雉嬉原隩，歌牛下浦阴。
吾庐堪学稼，将老有初心。
端午帖子九首
曹勋（宋代）

参差台殿照祥云，叠雪含风彩缕新。
玉带轻纱迎令节，五云深处奉严宸。
初秋过五峰山 其三
戴亨（清代）

素性耽丘壑，兹游畅我情。野花随意发，山鸟不知名。

圭组心俱淡，烟霞念颇生。携筇閒眺望，缓步觉身轻。
夜坐
彭兆荪（清代）

霜鸿听遍羽谯谯，镫影樽前懒不挑。风雨檐花都错落，江湖魂梦亦漂摇。

何年黄鹄陂能复，岂有红羊劫未消。欲问故山渔钓侣，可容瓢笠稳团焦。
题苑林北楼
郑隼（宋代）

雨来风静绿芜鲜，凭看朱栏思浩然。
人语独耕烧后岭，鸟飞斜没望中烟。
松梢半露藏云寺，滩势横流出浦船。
若遣谢宣城不死，必应吟尽夕阳川。
奉和御制夜观星示百僚诗
萧琮（隋代）

阳精去南陆，大曜始西流。夕风凄谢暑，夜气应新秋。

重门月已映，严城漏渐修。临风出累榭，度月蔽层楼。

灵河隔神女，仙辔动星牛。玉衡指栋落，瑶光对幌留。

徒知仰阊阖，乘槎未有由。
锦积堆为许季升题 其一
朱诚泳（明代）

东风花事已离披，绣出天然一段奇。彷佛灯笼媚妃子，当时不遣潞公知。
枯菊
陆游（宋代）

翠羽金钱梦已阑，空余残蕊抱枝乾。
纷纷轻薄随流水，黄与姚花一样看。
木兰花慢·自中年以去
张之翰（元代）

自中年以去，觉岁月、疾如流。渐鬓影萧萧，人情草草，世事悠悠。言归几曾归去，向高沙、一度一年秋。未要清云著脚，且簪黄菊盈头。五湖烟月一扁舟。仿佛凤麟洲。但乘兴而吟，吟而须醉，醉则才休。余生本来疏懒，更忘机、鸥鸟苦相留。不是旧游情厚，梦魂不到南州。
李师中待制挽词二首 其二
范纯仁（宋代）

历阳相遇日，流落喜俱存。不起骚人叹，唯知圣主恩。

蟹膏红满箸，蚁酒白盈尊。岂谓江边别，深情不再论。
中书侍郎傅公挽词 其三
文彦博（宋代）

常爱龙潭龟岛上，移床醉卧绿髯中。茂林脩竹皆如旧，惟叹人琴遂一空。
送程给事知越州
吴安持（宋代）

岭表骚然避贼锋，番禺当此每从容。故知封豕非无意，自是金城不可攻。

海峤百年忻受赐，承明三接正酬庸。山阴岂足劳公久，能活千人尚有封。
水调歌头 其四 醉歌
尤侗（清代）

左手把杯酒，右手握刀镮。快哉吾欲浮白、醉即舞双丸。

读罢一编遗史，断尽千秋公案，怒发每冲冠。椎铁击秦政，挝鼓骂曹瞒。

而今事，增一笑，总般般。人情大抵难测、翻覆似波澜。

休问英雄竖子，富贵合输公等，已矣复何言。仰视四天白，长啸倚栏杆。
上裴大夫二首 其二
贯休（唐代）

我有白云琴，朴斲天地精。俚耳不使闻，虑同众乐听。

指指法仙法，声声圣人声。一弹四时和，再弹中古清。

庭前梧桐枝，飒飒南风生。还希师旷怀，见我心不轻。
月中观梅花怀月上人
谢逸（宋代）

梅清不受尘，月净本无垢。微风更解事，排遣香入牖。

倏思阿明语，清与此花偶。天资已超轶，况得善师友。

洞然胸明白，欲扫不容帚。客来相视笑，不知语出口。

平生憎俗人，未语辄先呕。不逢屈突生，宁食艾三斗。

乃知我辈中，如师亦稀有。但想月中梅，作诗清如昼。
水龙吟·莲子
王夫之（明代）

平湖渺渺波无际，难认旧时青盖。荻絮横飞，蓼红斜眩，秋光无赖。拚不含愁，据香密裹， 泠泠珠佩。伴江妃、泪颗盈盈，怕谁厮恼，幽房里，深深缀。
十斛明珠谁买。空望眼、 悬愁碧海。露冷昆明，霜凋玉井，兰舟罢采。自抱冰魂，海枯石烂，千年不坏。莫抛掷、 一点孤心，苦留得、秋容在。
重午
方一夔（宋代）

楚乡节物又今朝，老大催人不肯饶。岁久菖花初见面，病多艾叶已盈腰。

浪涛何处寻沉魄，菰黍无心逐画桡。莫到独醒空过了，旗亭风急又相招。
题梅岭云封四绝
戴复古（宋代）

淮南得道岭南行，岭上回头作麽生。
传得祖师心印了，钵盂何必与人争。
题刘都宪登庸次第卷十首 其六 白简朝天
苏葵（明代）

白简昂昂侍里行，朝阳红映豸衣明。袖中谏疏知多少，汉主徒惊白马生。
送权二
王维（唐代）

高人不可有，清论复何深。一见如旧识，一言知道心。

明时当薄宦，解薜去中林。芳草空隐处，白云馀故岑。

韩侯久携手，河岳共幽寻。怅别千馀里，临堂鸣素琴。
秋日泛舟至山园兼过法院次林若抚韵二首
邹迪光（明代）

水容开皎镜，泛渚惬新秋。
红树能迎客，青衣学驾舟。
药栏天露洗，涧道夜珠流。
自笑如拳石，难言五岳游。¤
还刘叔骥庐山诗卷 其一
项安世（宋代）

刘家子骥我乡人，洞口桃花独问津。岁时他乡逢叔士，杏林花发小阳春。
醉桃源（以阮郎归歌之亦可）
秦观（宋代）

碧天如水月如眉。城头银漏迟。绿波风动画船移。娇羞初见时。

银烛暗，翠帘垂。芳心两自知。楚台魂断晓云飞。幽欢难再期。
秋尽同蘋湘夜饮赋此示之并柬漱泉
冯煦（清代）

相逢意气莫摧残，秋尽江湖雁影单。老屋疏镫霜力紧，暗潮孤影雨声酸。

百年有酒难为醉，九月无衣渐觉寒。更向城南望城北，何时共饱腐儒餐。
古风其四十七
李白（唐代）

桃花开东园。
含笑夸白日。
偶蒙东风荣。
生此艳阳质。(生一作矜)
岂无佳人色。
但恐花不实。
宛转龙火飞。
零落早相失。
讵知南山松。
独立自萧瑟。
(此诗一作
芙蓉娇绿波。
桃李夸白日。
偶蒙春风荣。
生此艳阳质。
岂无佳人色。
但恐花不实。
宛转龙火飞。
零落互相失。
讵知凌寒松。
千载长守一。)
以剡笺寄赠陈待诏
陈端（元代）

云母光笼玉楮温，得来元自剡溪澒。
清涵天姥峰头雪，润带金庭谷口云。
九万未充王内史，百番聊赠杜参军。
从知醉里纵横墨，不到羊欣白练裙。
期友人金河桥上纳凉不遇
张和（明代）

凉月鉴广津，微风集高树。翻翻栖鸟惊，杳杳流萤度。

萧条旅邸怀，怅望桥东路。何事致愆期，无言独归去。
寄题陈良臣颐轩四首
刘子翚（宋代）

啼鹃底用流血，渴水犹贪饮河。
勿谓山雷象浅，人生口祸常多。
四月二十三日保和殿策试
金朝觐（清代）

英雄难尽网罗收，聊藉文章作应求。五色卿云谁载笔，九重清禁孰前筹。

花因向日无凡艳，水到朝宗少细流。亦识山林佳趣永，春风曷似凤池头。
示逢子
曾几（宋代）

清臞骨相类诸生，黾勉寒窗守一经。
用赋要窥司马室，学诗频过伯鱼庭。
可怜亲发镜中白，莫负子衿身上青。
五桂荫门家世事，寂寥天畔几回星。
和方孚若瀑上种梅五首
刘克庄（宋代）

欲赋梅花材藻尽，公分生意到枯椿。
钜题昔只韩联孟，妙手今惟羿愈逄。
守谷尚烦看杏虎，护花难少吠篱厖。
丹崖翠壁宜挥扫，止要游人笔似杠。
秋胡行
徐集孙（宋代）

五年行迈兮归迟迟，采桑山阴兮奉亲慈。
冰霜自洁兮清节持，有客遗金兮志不移。
橐有金兮盍专为母驰，心悦桑女下车兮人可知。
庭中见妾兮徒忸怩，载思往事兮妾心孔悲。
君不如妾之有节兮言姑已而，君不知孝兮世道衰，
妾不死兮欲何为。
出城所见赋五题
宋祁（宋代）

二月草堪爱，一番芳意还。
远迷天泱泱，低隐雉斑斑。
细雨鲜原润，东风古道閒。
王孙归定否，持问桂枝山。
留别折子明丈二首
赵蕃（宋代）

行橐何轻重，新诗得卷藏。
犹须与先集，并为补山房。
更欲询言行，持将益废忘。
匆匆语难尽，莽莽恨空长。
次韵王子钦春望二首 其一
孙觌（宋代）

王孙春望思寥寥，冠盖当年盛八萧。花靥重重墙外见，琴心八八酒中招。

屠龙已破千金产，驷马重归万里桥。便解貉裘沽一醉，忍看红糁缀寒条。
句
朱时敏（宋代）

集英殿下初登第，神虎门前便挂冠。
句
晚静（宋代）

牛饮芳陂鸦立背，马过秀野蝶随蹄。
寿范漕
吴泳（宋代）

伏波老子缚长虬，典护兰闱更两秋。
学问只从苗脉看，辞章不响语言求。
俱称脚迹门生好，无复颜行执事羞。
夹袋中间富人物，更须为国贡琳球。
和胡秘书学中释奠
魏了翁（宋代）

祠官环邃殿，晰燎响晨光。
工有歌咸夏，人无问国庠。
豆笾陈吉飨，磬管奏和锵。
盛事留篇什，赓酬愧不扬。
甲戌郊祀斋居落齿有作正月十二日再落一齿用前韵亦斋居也
顾清（明代）

痴人老犹童，览镜思妍媚。摘白整冠巾，谓老真可讳。

不知齿牙整，还复可留滞。忆昨尔初生，玉白铦锋利。

相从能几何，竟作铅刀废。得非本根拨，无乃言语累。

初危冀犹安，凛凛忧尔坠。及兹两决绝，忽若还重寄。

投非东窗梭，去作下坂骥。从兹慎语笑，至理得深契。
句
廖衡（宋代）

泪多陈后愁离殿，浴出杨妃困倚阑。
重酬钱员外
白居易（唐代）

雪中重寄雪山偈，问荅殷勤四句中。本立空名缘破妄，若能无妄亦无空。
送勾龙教授
李石（宋代）

广汉川原迥，重江秋水多。
桥边金作雁，湖上烟如鹅。
岂有雒书出，转添巴字讹。
泥涂滞行客，之子惜经过。
题黄山谷帖
李家骏（清代）

怪石灵槎笔下生，临渊不测霎神清。只知诗到苏黄尽，染翰谁传奕世名。
寄曹使君
毛滂（宋代）

幕中墨客随车后，驾上牙签遮坐右。
唯留笔研乃自鐍，岂惜车茵容吏呕。
青霞老去云海深，旧游尚见翻涛手。
寄声秀句风入怀，坐念清标月当牖。
天公厚我过穆生，何止餍韩仍饫柳。
请同韶护公勿疑，老马由来识途久。
近缘嗜酒识圣贤，已付长酣无可否。
公当紫绶日垂腰，我已秃襟时见肘。
慕公澄挠等清浊，叹我雕污终烘朽。
诗从子建岂易亲，句语怀英那肯偶。
清风自己入公脾，我如恶木何劳吼。
了斋自警六首
陈瓘（宋代）

仲由行行终身诵，师也堂堂带上书。
五柳却能知此意，无弦琴上赋归与。
次瞿塘峡
施敬（明代）

凿铁开青壁，翻云泻素波。古今流不尽，造化意如何。

晚策天边倚，春帆地底过。禹功不可问，日暮独长歌。
耕图二十三首 其十九 筛
胤禛（清代）

治粒频求洁，田家亦苦心。筛风当户北，避日就檐阴。

一饱功非易，终年力不禁。君看圆似玉，我爱胜如金。
次韵高蓼
洪咨夔（宋代）

隰荭照眼似舡窗，只欠沙头野鸭双。
花引穟垂丹作佩，叶扶节鸭翠为幢。
妇收滋味归羹鼎，儿挹馨香赴酒缸。
老我为渠牵午梦，白苹风冷钓烟江。
荐冰
范传质（唐代）

乘春方启闭，羞献有常程。洁朗寒光彻，辉华素彩明。

色凝霜雪净，影照冕旒清。肃肃将崇礼，兢兢示捧盈。

方圆陈玉座，小大表精诚。朝觌当西陆，桃弧每共行。
送仇仁近持山村图求屋赀
方回（元代）

浪多年二十，是事弗如之。
老我初登第，闻君早解诗。
风霜悬齿颊，锦绣簇肝脾。
才是通漫刺，谁非献屈卮。
贵人遗世患，寒士扼时危。
道泰官犹冷，身穷气未衰。
虽无间屋妾，已有肯堂儿。
村拟芭斋卜，山将画卷随。
贺成良匪易，裒益复奚疑。
岁稔田收倍，秋凉渚泛宜。
定应争倒屣，不惜共捐赀。
千斛归舟驶，梁文想预为。
见山亭
郭凤举（明代）

亭不在山，无山景俗。山不在见，无见景虚。俗则滞有，有非真有。

虚则沦无，无非真无。滞有迹粗，术数权谋。沦无梦幻，黄老达么。

有无相感，保合太和。山亭静对，养真如何。
四月念日琢庵先生坐上留别
边贡（明代）

绸缪初罢月中琴，客主同悬去住心。已喜石枰凉近烛，更怜刁斗乱鸣砧。

华星湿缀三更露，碧树阴开四月霖。长忆此尊还此坐，玉珂他日会重寻。
送易斋何倅官满归括苍
萧立之（宋代）

壁立屏星照古鄞，两年霹雳快嚬呻。圆珠山下月初晓，苍玉洞嚬梅自春。

冰雪要教醒醉眼，乾坤何可少斯人。葛强旧是樽嚬客，欲化为龙奈此身。
晚兴
赵汝鐩（宋代）

是处牛羊下，喧哗走牧童。
霁烟拖淡碧，夕照殒残红。
老鬓日添雪，衰躯晚怕风。
愁来地著处，分付酒杯中。
送方尔止传经蔡兵宪幕中并司记室
范景文（明代）

柳澹风柔草色欣，春江帆影映斜曛。从戎自昔推才子，办贼于斜属使君。

剑气宵寒星斗动，书声晓动鼓笳闻。圣朝顿网旁求切，奏捷先看露布文。
过高邮湖二首 其二
林光（明代）

湖云漠漠雨濛濛，夫少牵长恼柁公。人事逆时天偶顺，蒲帆刚遇北来风。
閒坐
吕福（明代）

晴光来满院，树影入层墀。洗砚磨新墨，拈毫改旧诗。

一花才隐约，双蝶正差池。坐到斜阳晚，林梢月上时。
送永嘉陈有辉
真德秀（宋代）

深山读易如康节，白首谈玄似子云。
肯学时流夸未技，却於圣处策奇动。
晓看牡丹呈彭仲庄
杨万里（宋代）

牡丹新植旧来无，早起看花花更苏。
晴翠满空天政晓，暖红烝雾汗成珠。
绝怜嫩日偏催老，犹喜轻寒为给扶。
来岁一株应百朵，只今紫筝绕根须。
虞美人
郑元秀（宋代）

蓂飞八叶书云后。此日孙枝秀。爱他风味似吾人。都是笔头能爱、又能文。

青青两鬓年方壮。儿女俱成长。要添福寿与荣华。教取一庭兰玉、共成家。
东晋
宋祁（宋代）

仓卒浮江日，声名建号初。
群臣让禁脔，上宰制单綀。
气锐开桁战，心欢折屐书。
织儿竞撞坏，不念好家居。
嘲廪丘令丞
商则（唐代）

令丞俱动手，县尉止回身。
宋都酒务印诗用甘畸人自题原韵
吴存义（清代）

勃窣摩蜃时，支格蔚犁侧。闯然出冷铜，倚来各颓息。

绣涩卷土出，纁霞带酒色。归庋瓮牖间，啜醨诧终夕。

但苦绾利蚓，麻茶不能识。畸人中圣人，步屟来得得。

见之悬肘后，如获青田核。星喜𢶏旗投，月未妖蟆蚀。

文组相骈罗，缥碧与湔拭。文篆并纽书，署年月官职。

弹指天水秋，刹那过几刻。每读骤税书，亦各有畛域。

铁官针不遗，纲官筴无忒。素闻茶官诏，未睹橘官敕。

矾官更琐碎，如石时乱泐。酒官虽苛娆，辕南辙可北。

颍滨监筠州，风谓至今忆。譬挽狂澜舟，寸心识斗极。

于物傥有济，醨薄亦聊即。转眼如风镫，酤户埋荆棘。

谁欤麴院来，姓氏翳阒寂。劫灰破块寻，剩水抱蠡测。

咄咄青緺中，摩挲胜服匿。锦窝废未敲，缇幕光逾赩。

摹拓宠以诗，印请对以臆。闻君足金薤，搜奇眼电激。

行田相邂逅，剪拂等九锡。耐可助醉歌，勿将付酒直。

君笑引叵罗，谓印且墨墨。佩汝侯醉乡，岁月千万亿。
喜迁莺（四明洞天）
史浩（宋代）

凭高寓目。爱屹起四窗，云南云北。缥缈烟霞，萧森松竹，多少洞天岩谷。著向十洲三岛，入海何妨登陆。要知处，在皇家新赐，西湖一曲。

林麓。真胜概，樊榭鹿亭，百卉生幽馥。绿绮春浓，青蛇星烂，隔断世间尘俗。笑呼羡门俦侣，时引宝觞醽醁。醉和醒，但南山之寿，难忘勤祝。
金山寺塔顶留题
尹体震（明代）

风急乘舟破浪来，寺僧邀上最高台。云拖香阁浮空立，月照琼高入镜开。

山势古今长作柱，潮声日夜似闻雷。登临正喜思乡望，况值新秋一雁哀。
正月十六夜鲲屿即事
朱景英（清代）

曼衍鱼龙夜，喧阗鼓角来。将军重横海，宾客快登台。

古堞星芒出，高舻火射回。还歌紫云曲，一泻白银堆。
送韩旸布政致仕还越
倪谦（明代）

阳春到处辄回苏，老去辞荣乃丈夫。已负盛名垂汗简，只馀清丈湛冰壶。

归田早办欧公录，赐地应分贺监湖。鹤骨松姿行益健，幽寻不必倩人扶。
赠玉峰方画士
何梦桂（宋代）

妙画今无顾虎头，休论韩马戴嵩牛。玉峰住近山中寺，好画维摩施比丘。
卧疾丛桂园
吴子孝（明代）

乍遘冥景临，已惊玄发素。
岂伊蒲柳姿，犹忝金门步。
紫殿惭华缨，凄风洒官树。
遂婴采薪忧，具臣旷天务。
自省玄尚白，还嗟时渐暮。
初旭偃荆扉，山樊淡轻雾。
行药循方池，寒波欲成沍。
感兹日月流，苦为簪组误。
墟菊挺残英，庭松悦零露。
负喧有深怀，饮冰非前惧。
栖迟此中园，弥贱纷华暮。
绍兴以后蜡祭四十二首
佚名（隋代）

丰年孔多，百礼以洽。
匪极神叹，何以昭答。
载酌之酒，用申其动。
神具醉止，兴物交欣。
次韵刘卿任饮散感秋之作二首 其二
葛立方（宋代）

华堂不料著野客，菲屦底同章甫冠。鸥外翠光清醉眼，尊前爽甫动危栏。

霜沉紫荇玉奁阔，风脱丹林烟髺寒。百榼香醪消万斛，酒中跌宕赖君宽。
曹溪道中呈何公显
李弥逊（宋代）

笋舆访古出秋原，山网重重护石田。
水接桃花源上路，人行巫女峡中天。
要令陶冶夸盘谷，何必丹青貌辋川。
寄语能诗何不部，笔端应许见云烟。
元德秀二首 其二
吕陶（宋代）

嗜酒弹琴徒自知，累囚尸虎县前归。世人名利心不尽，那得再逢元紫芝。
东峰亭各赋一物得岭上云
崔何（唐代）

伫立增远意，中峰见孤云。溶溶傍危石，片片宜夕曛。

渐向群木尽，残飞更氤氲。
宝学连公挽诗二首
李弥逊（宋代）

男儿死尔未应悲，可惜胸中尚有奇。
绝域英声喧早岁，楚庭高议补明时。
壮怀自感中流楫，旧受今存岘首碑。
天独不能遗上老，盖棺两鬓未全丝。
夏日偶书二首 其一
释德洪（宋代）

碧缕横斜试水沉，红腮甘冷嚼来禽。含风广殿闻棋响，转日回廊暗柳阴。

强撚冰纨馀睡色，倦凭棐几适閒心。攀翻涴衲黄尘事，过眼云踪不可寻。
湖边
释善珍（宋代）

欲离湖边别卜居，每亭随意坐须臾。
水漂鱼沫粘花片，风拂蛛丝落霞珠。
竹阁晚晴山见越，莼乡日暖客游吴。
向来和靖高吟地，不记残梅尚几株。
亨父录示山斋即事五篇索和遂次其韵 其五
吕南公（宋代）

榻为庸儿挂，轩因好月开。清风知晓暮，往事付尘埃。

喜燕长褰幕，嫌蛙屡洒灰。山中乐如此，肠莫等閒回。
寿史刑使
赵汝腾（宋代）

羡公博学今扬雄，未许蜀珍专瑞蜀。
喜公奉使今鲜于，又见福星来照福。
我初敬公因谠疏，万言批鳞折五鹿。
我转敬公缘清操，高吟放鹤孤山麓。
今兹仗斧更仁厚，庭草不锄生意足。
忧时两鬓白发增，爱贤一念缁衣笃。
衰予归卧西河上，都骑时来寻涧谷。
清言竟日无尽藏，想见胸中几天禄。
若人盍置论思地，垂弧定有锋车趣。
去年五言称公寿，今年笑指湖山绿。
邓尉探梅
王季珠（清代）

生性厌尘俗，绝俗免烦恼。而况伏井蛙，怎比离樊鸟。

年年春及初，邓巅花多少。蹑屐陟高岗，仙香袭襟抱。

系余有所思，路人莫能晓。人爱花色佳，花笑人容老。

少壮曾几时，立业苦不早。今日折一枝，还算相逢巧。

冉冉东皇归，落红无人扫。繁华一过眼，徒说虚花好。

广平赋未裁，和靖诗先草。临别各依依，含情莫倾倒。

既结不解缘，一见缘岂了。
独漉篇有所赠
李序（元代）

独漉复独漉，隔帘月影望微月。楼头夜语不分明，碧穗开香似云叶。

蜻蜓天上来，春愁立死锦绣堆。岂知身是秋风客，为君容颜瘦如石。

芳菲相望采不及，千里黄云覆沙碛。背人去，几日还。

曾饮江南水，□向燕支山。汀洲三月柳风起，愿得秋来渡江水。
闻徐幼文转河南布政因寄
王行（元代）

忆昔交游重乡邑，孔思周情总英特。喜君文采尤出奇，玉树临风拟标格。

倏承剡荐登天衢，切任耳目官黄枢。澄清式揽范滂辔，献替或引辛毗裾。

出巡南州动山岳，金吾将军胆欲落。澡明滞狱沛甘霖，埽却炎氛净边廓。

紫薇花开分省春，左辖步履凌星辰。寻升诸侯古方伯，一柱兀障中霄云。

绶绾银章造民福，立勋定继皋夔躅。蹇予林下渺相思，翘首长空翥黄鹄。
胡九龄画牛歌
刘敞（宋代）

书契已来有绘事，画牛著牛今始二。胡生戴氏虽异时，形似之间实兄弟。

鬼神易写狗马难，古人旧语乃信然。不尔寥寥千万年，笔墨旷绝无比肩。

胡生曾画百一牛，变态曲尽称为尤。翰林主人题辞古，四海文士歌赋优。

俗情护前喜排后，此事戴嵩未曾有。会知诵玩无已时，画与胡生俱不朽。
游龙门分题十五首·鱼罾
欧阳修（宋代）

春水弄春沙，荡漾流不极。笭箵苦难满，终日沙头客。
向暮卷空罾，棹歌菱浦北。
大庙峡
朱彝尊（清代）

连山何迢迢，迢迢夕阳外。我行曾几时，虚舟入青霭。

崖倾断车曾，庙古阴松桧。遥见灵旗翻，微风响清籁。

川光与天容，上下如衣带。累累白石明，窅窅浮云晦。

日夕故乡心，山川渺吴会。
庵居杂咏九首
张继先（宋代）

长松偃蹇不依林，枝榦高盘千亩阴。
昨夜酒醒风雨急，半空彷佛听龙吟。
杂诗七首·其五
曹植（两汉）

仆夫早严驾，吾行将远游。
远游欲何之，吴国为我仇。
将骋万里涂，东路安足由。
江介多悲风，淮泗驰急流。
愿欲一轻济，惜哉无方舟。
闲居非吾志，甘心赴国忧。
偶得
胡仲参（宋代）

挑灯伴寒夜，兀坐竹炉边。
赤脚知吟苦，时将山茗煎。
尘镜诗
庾信（南北朝）

明镜如明月。
恒常置匣中。
何须照两鬓。
终是一秋蓬。
次韵和盛博士寄许州任從事之什
杨亿（宋代）

射策曾攀郄桂枝，從军犹赋仲宣诗。
陈琳草檄应非久，贡禹弹冠素有期。
梁苑胜游思霰雪，浔阳旧隐废茅茨。
初筵樽斝不须恋，正好公车自薦时。
三连二十日诏宴乐游园赋得风字
张说（唐代）

乐游形胜地，表里望郊宫。北阙连天顶，南山对掌中。

皇恩贷芳连，旬宴美成功。鱼戏芙蓉水，莺啼杨柳风。

春光看欲暮，天泽恋无穷。长袖招斜日，留光待曲终。
送刘熙
赵湘（宋代）

落日照行衣，乡程隔翠微。
听蝉临水别，闻雨抱琴归。
鬓发各疑短，天涯相见稀。
离歌一声断，江上有鸿飞。
忆梦
石岩（元代）

蕉团稳坐好安禅，炯炯金镫法座燃。慧鸟鸣来深树里，乱山飞入小窗前。

云镕碧海摩晴日，露洗空天散晓烟。记得梦中参我佛，色空空色悟真诠。
偶作
贯休（唐代）

无端为五字，字字鬓星星。只觉人情薄，空馀鹤眼青。

砌莎藏坠果，窗雪浸残经。只有归山计，茫茫何所营。
酬张县尉
薛季宣（宋代）

久客多尘滓，心怀为子开。文知龙有种，名苦雉为媒。

但得贫无累，何嗟去不来。吴门众多士，待尔和羹梅。
题李琼司训先生庐山图二十二韵
倪谦（明代）

我闻匡庐镇南服，云是禹贡敷浅原。昆崙支脉远分析，衡岳五岭遥相连。

大江西来浪翻屋，万古眤立洪涛前。层峦叠嶂数千仞，五老香炉凝翠烟。

金轮紫霄荡白日，鹤鸣双剑摩苍天。冰帘一片泻空阔，元气喷薄银河悬。

昭明旧隐在何处，中有古寺名开先。漱玉之亭最奇胜，飞瀑正注神龙渊。

栖贤谷西白鹿洞，李渤读书今几年。濯缨枕流双螮蝀，突兀共跨清波眠。

陶潜醉石亘长涧，远公东林开白莲。平生慨想不一到，梦绕落星湖水边。

五羊颜君南海客，胸中丘壑谁能光。兴来泼墨写此景，妙夺造化天无权。

青山蜿蜒欲飞去，满壑浮云纷擘绵。澄江浩浩渺无际，但见万里乘风船。

渔村樵径遍林麓，有路宛达诸峰巅。披图可望不可即，似隔弱水观蓬玄。

先生鉴别称俨然，宝惜不啻琼瑶镌。高堂素壁时挂此，顿使襟怀尘虑蠲。

朝来索我赋长句，愧乏大笔挥如椽。何当把酒呼李白，共和六一山高篇。
题永明智觉寿禅师顶相
释道如（宋代）

慧日峰高秋色冷，钱塘江静月华明。
寒光一烁周沙界，笔下看来未十成。
吴江三高祠·张翰
叶茵（宋代）

脍鲈元不动乡思，拂袖西风已见几。
江上如今来往客，但言鲈脍不言归。
题泰山仁安殿壁
王奕（元代）

大极何年诞帝孙，中居岱岳镇乾坤。三千馀载昭明代，七十二君来至尊。

鲁甸齐邱雄地势，秦松汉柏护天门。兵尘不动绵香火，万里车书寿一元。
中秋
洪皓（宋代）

旧时相识惟明月，三五而盈盈又缺。
盈时常少缺常多，恰惟人间足离虽。
我今一别已三年，中秋三见望舒圆。
乌衣燕子尚得返，鸿雁正尔翔幽燕。
此时蟋蟀犹在宇，声声悲吟正独处。
耿耿不官梦难成，翩翩蝴蝶亦辞去。
寒阄韵咽草木黄，金风恻恻奏清商。
援琴拟操明月吹，调高曲古转凄凉。
母曰嗟予久行役，宁知万晨为羁客。
乌鹊南飞飞不高，愿为黄鹄无羽翼。
潇相水疾影沉沉，鄂渚楼高兴又深。
明年此际知何处，再睹婵娟照客心。
将之沪南
冯时行（宋代）

几年落魄剑南州，重入蛮乡觅旧游。
十驿出城难夙驾，一生浪迹愧虚舟。
家留异县怀亲老，梦绕沧洲恐鬓秋。
白马鸣寒如何问，此身端复谢沈浮。
江渎池亭
宋祁（宋代）

一翚掀翅压溪隅，吏事初閒此晏居。
断岸有时通略彴，轻风尽日战栟榈。
云鸿送目挥弦后，客板看山拄颊馀。
芰碧蒲青来更数，江人多识使君旟。
姑射山访神居洞
秦知域（清代）

秀气结壶口，姑射辟仙境。著屐访神居，络绎延清景。

雨后岚欲滴，积翠撩人冷。松荫接藤缠，飞泉散碧岭。

仙禽时一声，寂寂四山静。半日幽间趣，顿觉浮生永。

鹿女还金阙，莲花开玉井。澄潭水一泓，上下光耿耿。

杖策寻南洞，肃将衣裳整。拟拜绰约子，不见冰雪影。

斫芝更斸苓，云深隔几顷。憩诵《南华》篇，肩吾笑夙秉。

萧萧满林秋，日暮风涛警。恐是御龙归，悠然长引领。
月岩
陈宓（宋代）

人间元有广寒宫，谁道仙凡路不通。
借问蓬莱相近否，不须七碗去乘风。
读书辞
葛高行文（明代）

读既倦兮草草，步苍苔兮缥缈。问落花兮多少，怨残红兮风扫。

鸟喧喧兮人稀，柳依依兮絮飞。思悠悠兮春归，惟把卷兮送馀晖。
重联句一首
皎然（唐代）

肃肃清院，翛翛碧鲜。已见心远，何关地偏。 ——皎然

自公退食，升堂草玄。纷纷已隔，云心澹然。 ——崔逵
山游
彭汝砺（宋代）

试拂尘衣访远踪，诗魂独与赏心同。低低弱柳啼秋雨，细细寒螀啸晚风。

岩石溪流相照绿，草花枫叶一般红。玉琴写尽逍遥意，疑到蓬瀛岛屿中。
贺新郎
严仁（宋代）

寄一曲歌，睹物怀人，想见临风激烈也

兰芷湘东国。正愁予、一激红叶，水程孤驿。欲写潇湘无限意，那得如椽彩笔。但满眼、西风萧瑟。我所思兮何处所，在镡津、津上沧湾侧。谁氏子，阆风客。阆风仙客才无敌。赋悲秋、抑扬顿挫，流离沈郁。百赋千诗朝复暮，解道波涛春力。忆共尔、乘槎吹笛。八表神游吾梦见，涉洞庭、青草烟波隔。空怅望、楚天碧。
读陶诗
马长海（清代）

处士胸中别有春，田园寄托写天真。义熙尚有关心事，岂便羲皇以上人。
句
杨凫（唐代）

背日流泉生冻早，逆风归鸟入巢迟。
咏史上·伏生
陈普（宋代）

睢阳东苑三百里，中山后宫三百人。
汉家制度无穷极，仅有宽仁不是秦。
云木相参歌
林希逸（宋代）

溪翁结茅傍溪南，近山绕屋青如蓝。天垂四野云到地，千顷万顷罗松杉。

着亭小小寄面势，往来万象窗中含。有时倚杖日未吐，但见云木朝相参。

苍苍古木大百围，白云无心出复归。云无尽藏木不老，云木千载长依依。

我醉呼云云不飞，风和万窍如埙篪。此时此景谁能画，既以名亭聊赋之。
句
王予可（宋代）

唾尖绒舌淡红甜。
呈交代
陈造（宋代）

雨行不转首，岂即真良图。
二年望乡国，得归不暇徐。
徒隶悉此意，颇作竭蹷趋。
冲泥傍险地，亦复歌载涂。
使君卓旌旆，小燕留僧居。
一杯酹龙公，庶或辅相予。
捧着觞一再，霁色明桑榆。
安寝俟清晓，办装无滞濡。
有祷必其应，显幽无乃拘。
夸诩讳天幸，此理良自诬。
寄玉梁施道士
林逋（宋代）

子云遗构住丹房，天鼓时闻数叩霜。
真景截波寻铁柱，怪书披叩看铜墙。
氲氲颢气朝胎息，熠熠辰辉夜步网。
大静入来诸事罢，灵芜盘穗卷良常。
徐州河决，弥漫百馀里，舟行迷渡，俟仆马不至，宿王庄逆旅
张若需（清代）

古渡茫茫野水屯，客来无路辨前村。孤舟飘泊朝乘涨，后骑苍黄夜叩门。

陆地风涛游子泪，凶年鸡黍主人恩。天涯骨肉寒灯共，浊酒中宵慰旅魂。
初除尚书郎脱刺史绯
白居易（唐代）

亲宾相贺问何如，服色恩光尽反初。
头白喜抛黄草峡，眼明惊拆紫泥书。
便留朱绂还铃阁，却著青袍侍玉除。
无奈娇痴三岁女，绕腰啼哭觅银鱼。
自得 其三
李道纯（元代）

得造无为妙，终朝不出门。机缘全绝断，天理自然存。

日用天行健，平常地势坤。警提门弟子，复命与归根。
襟带江湖楼为仲山都宪作
王鏊（明代）

三江东去五湖西，特起高楼枕碧溪。桐里波光天外小，洞庭山色雨中迷。

人怀范蠡舟难及，地压滕王阁尽低。犹有仲淹忧不忘，倚阑无语到乌栖。
次韵张德甫奉议
王安石（宋代）

知君非我载醪人，终日相随免污茵。
赏尽高山见流水，唱残白雪值阳春。
中分香积如来钵，对现毗耶长者身。
谁拂定林幽处壁，与君图写继吾真。
秋夕城闉纳凉得多字
欧大任（明代）

万里寥天一雁过，沧洲日暮水增波。不禁玉笛吹江艇，何处瑶华送楚歌。

城上清霜秋早落，桥前乌鹊夜深多。乘风便欲将归去，寒入琼楼奈尔何。
读陆放翁诗
黎伯元（元代）

閒来朗诵剑南集，句律快心成感伤。才士无穷千载往，此翁自许一生狂。

北征向后谁知杜，南渡以前无愧唐。三百篇中关治忽，须将世教验词章。
赠杨太洪左沧屿周自岐三台谏
黄士俊（明代）

御笔新除三谏官，一时朝野竞相欢。当年流落丹心在，自古忠良得路难。

必有谋猷裨帝右，直须风采动朝端。世间万事皆尘土，留取功名久远看。
绍兴亲享明堂二十六首
佚名（隋代）

笔开九筵，维古之倣。
皇皇大神，来顾来享。
庶们交修，百辟时相。
微诚自中，交际天壤。
减字木兰花（水仙花）
韦骧（宋代）

雕阑香砌。红紫妖韶何足计。争似幽芳。几朵先春蘸碧塘。

玉船金盏。谁谓花神情有限。绰约仙姿。仿佛江皋解佩时。
偈颂二百零五首
释正觉（宋代）

云无心成何处雨，蜜有味是谁家华。
一钵上方分得饭，归来香气满毗耶。
端午内中帖子词·夫人阁
王珪（宋代）

火云时节促金刀，旋卷珠帘剪绛绡。
天上莫将尘世比，房栊都未觉炎歊。
毛竹山
桑文炳（宋代）

天地有此山，植此毛竹久。
我本山中人，清风振千古。
句 其十三
朱熹（宋代）

将军岩上插双笔，将军岩下泉泌泌，域中状元次第出。
驾部郎中毕公挽辞二首
苏颂（宋代）

世德公高裔，家声相国孙。
饰儒成吏事，训子服忠言。
道直躬难进，流长庆有源。
椎牛方返葬，纳驷已高门。
踏莎行 月下看梅，叠前韵
张玉珍（清代）

横笛声边，梅开遍了。千林妆点霜华皎。冰肌月姊也相怜，夜分特送清光到。

拂水阴疏，沾衣香悄。孤吟只合花前好。分明人已在罗浮，何须更访罗浮道。
题歙州问政山聂道士所居
黄台（宋代）

千寻练带新安水，万仞花屏问政山。
自少云霞居物外，不多尘土到人间。
壶悬仙吞岛罢，碗浸星宫沈水闲。
宝籙箧垂金缕带，绛囊绦锁玉连环。
静张棋势铺还打，默考仙经补又删。
床并葛鞋寒兔伏，窗横柽几老龙跧。
溪童乞火朝敲竹，山鬼听琴夜撼{左木右上户下睘}。
草暗碧潭思句曲，松昏紫气度深关。
龟成浅甲毛犹绿，鹤化幽翎顶更殷。
阮洞神仙分药去，蔡家兄弟寄书还。
黄精苗倒眠青鹿，红杏枝低挂白鷳。
容易煮茶供客用，辛勤栽果与猿攀。
常寻灵穴通三岛，擬过流沙化百蛮。
新隐渐开侵月窟，旧林犹悦枕沙湾。
手疏俗礼慵非傲，肘护灵方臂不悭。
海上使频青岛黠，箧中藏久白驢顽。
筇枝健拄菖蒲节，筍栉高簪玳瑁班。
花气熏心香馥馥，涧声聆耳冷潺潺。
高坟自掩浮生骨，短晷难穷不死颜。
早晚重逢萧坞客，愿随芝盖出尘寰。
谢余处恭送七夕酒、果蜜食化生儿二首
杨万里（宋代）

新酿秦淮鸭绿坳，旋熬粔籹蜜蜂巢。
来禽农抹日半脸，水藕初凝雪一梢。
岂有天孙千度嫁，枉同河鼓两相嘲。
渠侬有巧真堪乞，不债蛛丝罥果肴。
归自淮右读楚辞有感
杨冠卿（宋代）

忆昔淮山战骨高，行人持节过临洮。
匣中剑气徒干斗，袖里纶钩莫钓鳌。
世事从来两蜗角，男儿不遇一鸿毛。
功名槐国吾深省，痛饮何妨读楚骚。
书师岩卿蒲中八咏图后 其一
段成己（金朝）

老大溪山入梦频，聊凭图画写情真。归欤不及身强健，山有英灵恐笑人。
取兰梅置几上三首 其二
张嵲（宋代）

浅绿深藏垂翠葆，娇红巧傅刻缯花。南游只在元楼客，坐入合香居士家。
耕堂弟妇生日
苏泂（宋代）

偕老杯盘最喜欢，酒中纯渌浸南山。
莺莺解作娇娥唱，窗外垂杨是小蛮。
偶题
李流谦（宋代）

遥岑数寸斜日，杨柳一江晚烟。
追恨风拘雨阻，那知雁后花前。
令狐八拾遗见招送裴十四归华州
李商隐（唐代）

二十中郎未足希，骊驹先自有光辉。兰亭宴罢方回去，

雪夜诗成道韫归。汉苑风烟吹客梦，云台洞穴接郊扉。

嗟予久抱临邛渴，便欲因君问钓矶。
句
谌祜（宋代）

社稷新亭涕，山河禹贡书。
寄题徐候雨山堂
刘克庄（宋代）

竹溪来索后村吟，读记披图已醒心。
岂是沕渊行雨懒，亦非避醒入山深。
喜看素瀑飞青壁，不管苍苔卧绿沉。
西北城高刁斗急，将军未可问山林。
次韵和卢中甫有美堂会诸年契
沈遘（宋代）

华屋陈高会，春风众物新。嘉宾共科籍，胜事动邦人。

大白期无算，清谈信绝尘。诗豪两难敌，弱力厌千钧。
偶书
孔平仲（宋代）

季子悬头思赵国，越王尝胆望吴城。少年莫念纷华事，功业多从辛苦生。
和乡侯灯夕六首
刘克庄（宋代）

传呼铃下戒舆骖，清晓牙旗过水南。
一瓣预祈今岁稼，两枚不受郡人酣。
端门侍辇公修觐，禅几传灯我饱参。
童子归谈城内事，遨头诗好众宾酣。
次韵游龙门十绝
洪咨夔（宋代）

若木扶桑莫苦攀，芙蓉薜荔不妨闲。
封三万户烟云裹，化百千身水石间。
叔达许分萱柳二栽 其二
周紫芝（宋代）

锄荒巳出墙根路，剪绿仍分雪后栽。便与数椽容我老，当留一径待君来。
汴上遇孙楚材
韦骧（宋代）

春阴蔽日多飘风，二月凛冽犹穷冬。驭夫凌兢踏泥冻，旅况索莫填心胸。

淑人邂逅获交马，语言浃洽欣相从。夜投孤驿共清饮，安得复诉琉璃钟。
次子清贫居十韵因以述志
李洪（宋代）

贫病同原宪，轻肥诮子华。
耽书只糟粕，学海淼津涯。
孤屿亭何只，葵丘戌复赊。
捄穷无髻宝，绝粒饵胡麻。
壮岁徒干禄，儿时不称家。
已谙蕉覆鹿，何预鸟衔花。
世态多谗疾，心安免怨嗟。
幕巢同社燕，雉堞接昏鸦。
当食思颇牧，遗忠想尚奢。
安能效狡狯，掷米变丹砂。
春末忆关念斋五閒亭
陶益（明代）

君归新筑五閒亭，象纬曾占此聚星。万里烟波浑是梦，百年台榭独为醒。

柳风淡淡莺声滑，梅雨丝丝草色青。安得奋飞同夜集，称心灯火照疏棂。
忆银尖
陈子升（明代）

忽忆银尖好，相悬玉塞春。服劳常出众，未老别随人。

水涨权奇渺，天空剪拂新。莫令街市上，鹰犬逐浮尘。
贾太傅宅
杭淮（明代）

千年古宅空形影，古井荒苔只自深。寂寂星沙系舟晚，长秋五月寒蝉吟。

太傅才高稷契姿，汉室少康安足期。惜哉少年苦太急，一为痛哭君臣疑。
夜发长山豅
方回（元代）

水面浮暗山，沙头耿微火。
好奇引吭窥，畏寒缩颈坐。
首取帛为引，体用衾自裹。
篙师喜风定，半夜起劲柁。
平生江海耳，最与橹声可。
诗从是中来，孰谓此计左。
起视何茫茫，未觉万有夥。
浩然天地间，身世寄一舸。
恭惟百链心，用世亦云颇。
早乖晚弥误，迟暮困旅琐。
饕婪忌洁清，软媚恶刚□。
残生信已矣，古来岂独我。
子上弟折赠木犀数枝，走笔谢之
杨万里（宋代）

我家殊未有秋色，君家先得秋消息。
西风夜入小池塘，木犀漏泄月中香。
一粒粟中香万斛，君看一梢几金粟。
门前双桂更作门，路人知是幽人屋。
数枝寄我开愁眉，欲状黄香无好诗。
君到广寒折一枝，香无雨舨君自知。
有怀莫云卿时得所寄辞翰 其二
王世贞（明代）

松江潮落见鲈鱼，结就双椷鲤不如。最是莫卿新样好，开元诗句永和书。
秋琴
王瑶湘（清代）

美人秋札至，贻我金徽琴。一鼓离鸾曲，谁人知此音。

寒霜谱哀调，淡月洗孤心。何事王孙女，千秋遗恨深。
游北岩
张嵲（宋代）

寻山轻近境，偶向此中来。
精舍层岩拥，穹林石路开。
排云今岁竹，封径几年苔。
僧老无余事，端居傲劫灰。
赠天台通上人
刘克庄（宋代）

老倦逢迎揖客稀，上人乃肯顾柴扉。
愧无林下茶瓜待，忽有空中杖锡飞。
师瘦能吟无本句，吾穷难赠大颠衣。
此行不枉观南海，探得珊瑚满载归。
学书
陆游（宋代）

九月十九柿叶红，闭门学书人笑翁。
世间谁许一钱直？窗底自用十年功。
老蔓缠松饱霜雪，瘦蛟出海拏虚空。
即今讥评何足道，後五百年言自公。
闺辞
陈瑞麟（清代）

春闺三月养吴蚕，南陌柔桑满竹篮。为避行人回步急，不知髻上堕牙簪。

一自檀郎赴玉京，残镫挑尽泪盈盈。黄昏又值芭蕉雨，不管人愁滴到明。
与宁陵叔弟别后有怀兼寄赵才仲二首 其二
吕本中（宋代）

表弟今何在，中郎亦漫游。平生足艰阻，今日倍迟留。

误辱琼瑶报，兼蒙札翰投。南窗五更月，常照别离愁。
哭傅秉彝
吴与弼（明代）

独步来寻洗墨池，秋风禾黍正离离。一丘旧隐成春梦，非恸夫人而为谁。
赠宋射陵
钱名世（清代）

冬青萧索遗民少，海滨宽间存一老。睒睒晨星气象高，华峰削翠金天杳。

百年以来人事变，射陵先生眼所见。铜驼荆棘苍鹅飞，露掌仙人辞汉殿。

南都斫尽灵和柳，二月不知春甸线。《后庭花》唱商女口，毳帐筚篥成高宴。

台城应教秋衾客，扫迹荒村守迍贱。丛残蠹帙过五车，石田茅屋苍苔居。

长编一卷必在手，百家诸子时畋渔。野蔬新剪浊醪熟，檐花坠雨寒窗虚。

两京旧事饱其腹，闲谈涌出泉百斛。兰台掌故多放失，江天少微有实录。

荐书急奏杨铁崖，白衣宣至参史局。见闻覼缕谈靡靡，八表十志成必速。

不然士室作诗史，空想蕉园在盐渎。君不见永宁寺侧藏书楼，宝光夜夜腾斗牛。

鹿门偕隐夫何求，长君健笔思帘俦。燃椽官馆来日事，那羡区区史通子。
露华 白莲、秋海棠同置小瓶，词以写之
戴延介（清代）

凌波香远。伴袅娜秋容，小住深院。瘦影亭亭，不怕泪珠红溅。

素姿摇曳湖烟，未识玉阶幽怨。屏山曲，微波欲托，几时肠断。

胆瓶注水清浅。看月晓风残，啼妆犹泫。胜似泽陂墙角，开谢谁管。

晕就几簇檀心，点上粉衣零乱。宵漏永、银灯照来一剪。
凤栖梧 送薛治曲泉之镇雄勘夷手卷
杨慎（明代）

借寇歌廉春有脚。皂盖朱幡，辉映江阳郭。一喢清泉斟且酌。

候人无事闲铃阁。

瘴域岚方劳锁钥。静柝沉锋，虎凶成鸾鹤。风飐归旌诗满橐。

休迟竹马儿童约。
君子有所恨
晁说之（宋代）

君子有所恨，击指血不躁。
相望已千古，欲语安得到。
荆卿无剑已，商君弃霸道。
二子苟不然，功烈回穹昊。
嗟哉浅丈夫，不自极怀抱。
达摩支曲
温庭筠（唐代）

捣麝成尘香不灭，拗莲作寸丝难绝。
红泪文姬洛水春，白头苏武天山雪。
君不见无愁高纬花漫漫，漳浦宴馀清露寒。
一旦臣僚共囚虏，欲吹羌管先汍澜。
旧臣头鬓霜华早，可惜雄心醉中老。
万古春归梦不归，邺城风雨连天草。
灵鸟篇赠李三洲 其一
王渐逵（明代）

灵鸟振云翮，乃在桂林飞。亭亭九疑黛，郁郁苍梧枝。

五色焕文明，瓯楚生光辉。重阴冱寰宇，百年爰凄腓。

安淂望朝阳，戢翼仪天池。
寄裴云山
林正（宋代）

南山高且深，竹深带流水。
先生庐其中，迥若崆峒子。
雪发覆两肩，深悟造化理。
手注三体诗，名满四海耳。
时以诗名家，亦来质疑似。
我本浪得名，长挂春风齿。
乃识先生心，非非还是是。
送刘贡父舍人二首 其二
秦观（宋代）

观也本诸生，早与世参商。方枘不量凿，交亲指为狂。

末路辱公知，赐出非所望。相期古人处，岂止事文章。

汝南虽奥区，校官实始张。解鞅百无有，栖栖寄僧坊。

筑室从有徒，皆公借馀光。一壶千金直，所济在仓黄。

万里犹比邻，别离无足伤。何以报公德，修好以为常。
望月怀江上旧游
雍陶（唐代）

往岁曾随江客船，秋风明月洞庭边。

为看今夜天如水，忆得当时水似天。
上浙西张帅十首
廖行之（宋代）

先世精忠百世尊，重扶日月正乾坤。
岁寒最见乔松节，凛凛清规在子孙。
次韵景瑜
韩淲（宋代）

尽道今年煖，冬来十月中。更无霜共雪，时有雨随风。

薄宦其如拙，浮生乃奈穷。衰颜负清镜，犹借酒能红。
家心陔疲于津梁国
李兆洛（清代）

天涯渺难即，吾意其蹉跎。江上无芙蓉，搴裳意云何。

吾子好筋无，卅载历坎坷。陆岂无虎狼，水岂无蛟鼍。

行行为谁驱，万里俯仰过。讵云恃忠信，遂可轻风波。

放杖得小休，隐然契天和。托宿在何许，前途尚陂陀。

造物劳以生，未死敢有他。息阴谅非远，逝者亦已多。

仰视沧浪天，效彼劳者歌。努力为我起，斯路幸不讹。

甘爱田父笑，毋为仆夫呵。请借双行縢，以为安乐窝。
水龙吟·咏月
晁端礼（宋代）

倦游京洛风尘，夜来病酒无人问。九衢雪小，千门月淡，元宵灯问。香散梅梢，冻消池面，一番春信。记南楼醉里，西城宴阕，都不管、人春困。
屈指流年未几，早人惊、潘郎双鬓。当时体态，如今情绪，多应瘦损。马上墙头，纵教瞥见，也难相认。凭栏干，但有盈盈泪眼，罗襟揾。
市远
韩淲（宋代）

市远尘埃少，村虚烟雨多。极知九日近，无奈一秋何。

扫径寻僧话，关门待友过。岩香送篱艳，尽可伴婆娑。
送僧休复之京师
林逋（宋代）

金锡指归鸿，田衣猎晓风。
春江片席远，松月一房空。
新句别离后，旧山魂梦中。
到京当袖刺，馆阁尽名公。
声声慢（送上饶黄倅职满赴调）
辛弃疾（宋代）

东南形胜，人物风流，白头见君恨晚。便觉君家叔度，去人未远。长怜士元骥足，道直须、别驾方展。问个里，待怎么销杀，胸中万卷。

况有星辰剑履，是传家合在，玉皇香案。零落新诗，我欠可人消遣。留君再三不住，便直饶、万家泪眼。怎抵得，这眉间、黄色一点。
瞿塘神君歌
周文璞（宋代）

黄衫纱帽佳少年，炯然饿虎穷山渊。
不居秦鹿祖龙畔，却走碧鸡金马边。
左手斜执巨灵凿，右手敬抱禹贡篇。
离堆顺流已受命，一下不打天吴鞭。
有时挟弹暮云表，有时蹴踘春风前。
有时却自着绛帕，走入药市寻神仙。
为人定似李太白，学道定似葛稚川。
孙翁走避乖崖叟，遣仆送画不取钱。
神君庙食与画像，千古万古当流传。
我昔梦上神君殿，偶值蓬莱众真宴。
洛阳开尽姚黄花，铜驼陌上难相见。
题时觉寺在在堂十二首
舒坦（宋代）

四山面面玉成围，只许閒云去又归。
更有小轩人不到，落花狼籍点苔衣。
杂曲歌辞 其六 杨柳枝
刘禹锡（唐代）

炀帝行宫汴水滨，数枝杨柳不胜春。晚来风起花如雪，飞入宫墙不见人。
行三盘蟆颐栈道三首
洪咨夔（宋代）

息女頩相问，危途骨欲摧。
儿如缘底去，耶自为官来。
野圃榴多子，山田芋有魁。
乞归吾计决，一粲且传杯。
寄淮南友人
李白（唐代）

红颜悲旧国，青岁歇芳洲。
不待金门诏，空持宝剑游。
海云迷驿道，江月隐乡楼。
复作淮南客，因逢桂树留。
送真上人归洋川
释居简（宋代）

卓地无锥强点胸，不知将底当家风。横行海上无知己，气宇轩昂入汉中。
石窗通上人南游并谒刘后村
薛嵎（宋代）

所师郊与岛，知己又应难。羽檄边烽急，风霜岁事残。

出家忘路远，度海识天宽。文畅浮屠者，当时亦慕韩。
赠山人二首 其二
赵文（宋代）

谷陵岸谷本何常，尽是盘龙梦里冈。欲买一丘埋浑沌，却教世上再羲黄。
送梅臞三山
胡仲弓（宋代）

曾共梅花约，论心到岁寒。
如何倾别酒，独自上吟鞍。
药裹留余刘，诗囊有近刊。
怀人眇云际，频展墨龙看。
赠天台冲寂道人
沈括（宋代）

闻说能文山阁老，比年幽兴著林泉。自开鹿苑知何日，不向虎溪今十年。

寥寥清言坐中士，皎皎寒月山间天。不堪世俗看支遁，曾有篇章忆惠连。
怀寄周元翁十首
贺铸（宋代）

周郎假沔官，我偶来沔居。
得闲定相过，谈笑沈痾袪。
俄闻戍楼定，晓引吹咿呜。
自君居湓城，怳怳一梦余。
复求若辈人，陶灶搜璠璵。
诚为天下士，岂特江汉无。
潼关河亭
薛逢（唐代）

重岗如抱岳如蹲，屈曲秦川势自尊。
天地并功开帝宅，山河相凑束龙门。
橹声呕轧中流度，柳色微茫远岸村。
满眼波涛终古事，年来惆怅与谁论。
美女篇
李覯（宋代）

繁霜毒春木，花开苦不早。
愚夫择利婚，美女贫中老。
曷不冶颜色，门前车为道。
闺房有礼文，自衒谁言好。
俗态竞朱粉，古心慕苹藻。
所期君子恩，卒以慰枯槁。
调宜州冷官不赴
朱继芳（宋代）

瘴海南边路浅深，客愁不待岭猿吟。
无人唤得涪翁起，分我桄榔橄榄阴。
得仙亭
程瑀（宋代）

危亭谁结据山椒，名第仙人不可招。绕郭溪山敞图画，万家楼阁插云霄。
怀宁国守郑少卿景望
陈傅良（宋代）

一日一度过短墙，三日风雨挠我觞。
天球河图在东序，保障茧丝分晋阳。
我欲从之苕水远，搔首不见月满廊。
笑看儿女罗列拜，老人星下烧夜香。
劝石洞道真师染袈裟颂
黄庭坚（宋代）

丈夫出家，当被坏色衣。
蜀僧袈裟，多似苾(上艹下刍)尼。
轻罗绉縠，染成春柳丝。
撩蜂引蝶，唯欠远山眉。
漫兴九首
方回（元代）

老岂堪从仕，穷应不为诗。
死生元有命，病亦莫求医。
公子行
朱庆馀（唐代）

闲从结客冶游时，忘却红楼薄暮期。

醉上黄金堤上去，马鞭捎断绿杨丝。
过大梁闻河亭方宴赠孙子端
杜牧（唐代）

梁园纵玩归应少，赋雪搜才去必频。

板落岂缘无罚酒，不教客右更添人。
送丁太初温州蒙古字学正
吴当（元代）

国字崇当代，人才起妙年。风云千里骏，日月九重天。

翰苑司抡选，中书属次铨。光荣毛义檄，奋发祖生鞭。

学广儒宫制，书传弟子员。宦情依冷椽，官舍拥寒毡。

筮仕无踰此，如君更颖然。永嘉今壮辟，多艺夙称贤。

咨访兼留意，英髦孰接肩。旧家疑寂寞，遗简想流传。

必使声华盛，应知学业全。高情何特达，胜日共周旋。

荐豆登霜柚，充庖载海鲜。洞箫吹月下，玉树立风前。

已兆鱼龙化，何嫌雨露偏。群公争荐进，拭目去翩翩。
绝句三首
庞谦孺（宋代）

大别寺前春草深，凤栖山下汉江清。
空村野陇谁为主，赖有流移旅客耕。
春咏山庄征诗二律 其二
殷葆诚（清代）

柘地三弓结构新，泼云锄月亦经纶。待将药石康时变，权为溪山作主人。

近水浑忘三伏暑，看梅闲醉一壶春。此中已与红尘隔，安事桃源复问津。
春日小园即事十首
方回（元代）

傍宅荒山几许长，荛夫芸子纵牛羊。
何当尽与栽桃李，叠石周遭筑短墙。
次韵蔡德亿年闻子规
王庭圭（宋代）

逐客思归正倦闻，三更枝上月微昏。一声梦断湘山曲，千古空馀马足痕。

东郭虽无扬子宅，西枝应有少陵村。不须宋玉怜憔悴，招得骚人几许魂。
得家报 其一
袁宏道（明代）

清晨阁外逢乡使，持得平安书信来。初问三哥何处去，次言八口几时回。

新城渐渐沈流水，旧舍荒荒长草莱。幸有南龚与北李，时时出郭时衔杯。
萼绿华将归九疑留别许真人
徐熥（明代）

缥缈云軿驾彩霓，半天遥听玉麟嘶。身归紫府难为别，目断红尘不住啼。

新启离筵铺凤髓，重封真诰印龙泥。黄金条脱空留赠，九点青山望已迷。
送程嗣恭正基提刑赴阙
冯山（宋代）

从来贵阀多豪俊，失在矜持骄与泰。白屋寒门亦有人，往往穷愁损英概。

得时旧恩报不暇，安能与语功名会。骅骝摆首倦衔策，一蹶中途为伤駃。

簪缨要重畎亩壮，所养既完发亦大。磨砻宝刀挫圭璧，更向天资才术外。

正基太师丞相后，学博文清古冠带。天机不露骥盘枥，云气虽升蜃沉海。

平生胸中未一出，万事食间宜少待。语默机巧孟轲盗，颜色睢盱次山丐。

世故未能以身徇，家声欲传道犹在。远别相知试一言，不是向人歌慷慨。
后圃偶成
韩维（宋代）

气昏聊止酒，讼简时闭阁。
池红落花委，岸绿新蒲合。
厌暄解重衣，息倦偃清榻。
永日林下风，山禽响相答。
樵溪行送郑一鹏给谏
林士元（明代）

淜湃水流云雾中，江翻急浪奔长虹。君侯览之动高思，悠然若长冯夷宫。

投鞭断河洛，挂剑倚崆峒，松舟桧楫乘长风。棹歌依依明月小，帆影落落青天空。

三山郑子好狂者，夷游海内靡所同。羡君高雅，为君和衷，百年意气多豪雄。

宓琴奏西响，乔舄度南鸿，飞飞野雉春桑中。君胡为乎去岁朝京师于千里，拜舜华而九重。

答兰陵之嘉命，奏蒲长之肤功。扁舟信于迈，落日吾追踪。

万山云来意不极，一尊酒尽情无穷。君亦不能语，吾亦不能从。

忽闻前峰战雷雨，乍惊别浦吟蛟龙。琅邪叟，渔阳童，群走江上呼明公。

寇恂胡为不吾借，天阍高叫谁能容。长辞竟尔此黎赤，使我闻之为中激。

民愚而神岂易得。道傍更有牵情者，杨柳依依漫垂碧。

丈夫所志在经国，期使四海皆衽席。百里原非人贤居，鸾皇岂可终栖棘。

汎三江，浮七泽，爱尔骞腾万里翮。吁嗟乎，别离可悲，长何足惜。
丑奴儿
曾乾曜（宋代）

蓦地厮看时。赤怕那、迪功郎儿。气岸昂昂因权县，厅子叫道，宣教请後，有无限威仪。
先自不相知。取奉著、剗地胡挥。甚时得归京里去，两省八座，横行正任，却会嫌卑。
雪屋
释居简（宋代）

霰集夜来寒，楼宽楮幌鲜。花温新换水，栗爆旧存毡。

梦草疑非蝶，吟肩冻耸鸢。蓬婆界天白，皎皎五云连。
道上
王遂（宋代）

夹道香烟笑语欢，老翁扶立小儿观。
书生未有丝毫毫力，定忆前回去长官。
杨刺史语
佚名（唐代）

宁食三斗蒜，不逢杨德幹。
卧病寄阎寀
李端（唐代）

病中贪好景，强步出幽居。紫葛垂山径，黄花绕野渠。

荒林飞老鹤，败堰过游鱼。纵忆同年友，无人可寄书。
京口送皇甫司马副端曾舒州辞满归去东都
戴叔伦（唐代）

潮水忽复过，云帆俨欲飞。故园双阙下，左宦十年归。

晚景照华发，凉风吹绣衣。淹留更一醉，老去莫相违。
溪行寄京师故人道侣
张祜（唐代）

白日长多事，清溪偶独寻。云归秋水阔，月出夜山深。

坐想天涯去，行悲泽畔吟。东郊故人在，应笑未抽簪。
送郑天挺别驾高州
符锡（明代）

倚伏不可道，出处圣之徒。我闻盐骥语，君出岭南途。

孺子书千卷，高州饭一盂。地偏官自好，且莫问桑榆。
出海
文天祥（宋代）

一团荡漾水晶盘，四畔青天作护阑。
著我扁舟了无碍，分明便作混沦看。
水天一色玉空明，便似乘槎上太清。
我爱东坡南海句，兹游奇绝冠平生。
吊故宫
杜瑛（元代）

月上觚棱椒壁湿，饥乌啄碎琅玕石。劫灰飞尽海扬尘，废殿荒玕土花碧。

洛阳书生汴梁客，一夜秋风头欲白。尊中赖有酒如泉，醉倚寒窗破愁寂。
鲍山管鲍分金处
沙张白（清代）

彭生豕立雄狐摧，瓜熟不遣连称回。夷吾此日正穷饿，谁信若称天下才。

盛年难得八口饱，白首更建三归台。知我之恩等生我，鲍山屹屹高千古。

赠金独向三北时，此道今称弃如土。漫云鲍叔不怜才，眼中之称谁仲父。
清凉广惠禅寺
曾极（宋代）

鸣鞘响断苑墙平，敲戛惟闻风玉声。
三百年间陵谷变，寒潮不到石头城。
宫词
王仲修（宋代）

大晟修成六律新，铿锵雅韵格三灵。
殿前九奏人心悦，定有来仪凤舞庭。
跌驴坡
江源（明代）

持节侵农度此坡，长林丰草险偏赊。老松倚壁盘龙爪，乱石当途列虎牙。

崖蜜采晴花作食，山禽投暝树为家。跌驴客子今何在，瘦马蹉跎我复过。
游葛氏山堂
陈郁（宋代）

催诗雨里载杯盘，名胜园要得借闲。
百一日当春事闹，十三人从宴党宽。
都抛世味言谈外，尽出家藏意玩间。
不是主人风度远，客游那有许清欢。
赠翁子西
陈宓（宋代）

先生道古背今驰，羁丱诗书两鬓丝。
进取不随馀子后，文章曾作几人师。
未施天上经纶手，且放胸中玉佩词。
三复荔台佳句法，千年风雅有谁追。
金缕曲
严既澄（清代）

了了年时月。画秋心、雾明星淡，夜光如雪。落抱圭琼天咫尺，初信人间清绝。

休便向、圆时伤缺。叱诧风云良已倦，倚清凉、须胜嘶尘热。

依薄酒，酹佳节。三年积意禁磨灭。对芳辰、低徊昨梦，旧情新揭。

南北去来随瘁雁，飘泊处、流光挥忽。醉梦不辞歧路远，近中年、去住悲难决。

谁与共，坐寥泬。
看牲回闻赐迎驾衣喜而有作
顾清（明代）

紫坛黄道直如弦，玉宇清宵月正圆。北向星辰环斗极，南来骑火烛天田。

礼从涤濯严先戒，官忝寅清愧昔贤。独喜回銮消息近，锦袍明日赐楼前。
太守召陪诸公游虎丘
朱长文（宋代）

海涌一小山，远视如陵丘。
中藏天下奇，岩谷峻且幽。
石壁老万古，剑池照千秋，
蕞尔小吴会，隐然瞰瀛洲。
能令轩冕客，到此忘沉忧。
乐天拥各骑，一月常一游。
高贤爱绝景，尘事莫可留。
我公初下车，明断速如流。
千里满和气，讼庭无击囚。
三英皆肤使，金节憩南州。
同声约真赏，相应如呜球。
半刺富文雅，嘉宾张与刘。
清晨出西阊，山翠逼兰舟。
耕叟迎彩旆，佳禽和呜驺。
凭阑共四顾，湖海入危楼。
云低未作雨，万象围寸眸。
宪老挥散隶，妙绝与古俦。
河汉淡轻霭，天门跳惊虯。
才名三十年，余事及银钩。
兹游虽偶然，千载仰芳猷。
日暮下危磴，玉杯相献酬。
一篇间一局，豪放不自休。
乐哉文字饮，相与喜贤侯。
短篇春事胜，可与吴儿讴。
烛影摇红（寿内子）
陈著（宋代）

潇洒琴帘，月灯归后新谐好。青云香里共清风，消得金花诰。争奈天颠地倒。好光阴、都惊散了。更听人说，七七年时，多多烦恼。

捱到如今，信知空挂闲怀抱。天于贫处最饶人，颦也翻成笑。牢闭柴门自好。对梅花、杯盘草草。满前儿女，耐后夫妻，齑盐偕老。
和贺参政与应宣教诗应居与坟庐相近
曹勋（宋代）

庵外山高水不穷，庵中道德与时隆。
岂图宝所千峰静，得奉清言一笑同。
幽筑禅扉俱不远，水光萝月冷相通。
它年更约稽山老，共棹西溪十里风。
颂古九十八首
释印肃（宋代）

无量光圆不动尊，亘今亘古语奚论。
普云弥布香芬馥，周行无住海幢门。
登越王台
陈启佑（清代）

西风吹短鬓，独上越王台。割据今已矣，英雄安在哉。

笳声边宇急，帆影海门开。歌舞冈何处，寒鸦日去来。
哀湖北吕堰驿死事巡检王翼孙
王烻（清代）

部勒新招募，安能任指挥。吏犹从战没，贼亦惜宫微。

空槥收衣殓，孤魂带血归。即今各开府，经岁事攻围。
访林可山不值
徐集孙（宋代）

寻君每自恨迟迟，及扣岩扃误所期。
空放山间云餐鹤，只吟篷底雪中诗。
孤灯欹枕劳频梦，樽酒凭栏定几时。
独立小桥回首处，篱边犹吉见横枝。
任师中挽词
苏轼（宋代）

大任刚烈世无有，疾恶如风朱伯厚。
小任温毅老更文，聪明慈爱小冯君。
两任才行不须说，畴昔并友吾先人。
相看半作晨星没，可怜太白与残月。
大任先去冢未乾，小任相继呼不还。
强寄一樽生死别，樽中有泪酒应酸。
贵贱贤愚同尽耳，君家不尽缘贤子。
人间得丧了无凭，只有天公终可倚。
食蛤蜊一首
周紫芝（宋代）

旧闻若士升中天，俗眼未识乌鸢肩。据龟食蛤结汗漫，卢敖尚肯游人间。

高谈谩骂沈昭略，坐视元长嗤稚弱。更言且共食蛤蜊，忿气难平两讥谑。

下临无地高无天，更作儿女争媸妍。平生我亦笑二子，岂知真味含芳鲜。

何如结屋清江曲，风雨关门酒初熟。自烹折鼎吹湿薪，笑倚胡床摩醉腹。

但愿年年对蛤蜊，一杯荐我梨花玉。
昀谷写赠西山游草赋此为报
陈宝琛（清代）

瞿唐水落岁云秋，却为西山十日留。月下听松滋有会，雨馀观瀑是何修？

身閒犹羡为僧乐，境胜元须得伴游。一卷烟霞亲授与，胜从别后托书邮。
王仲仪尚书挽词
苏辙（宋代）

谢公德业久弥新，幼度英奇也绝伦。
父子俱贤真不朽，功名自绝岂相因。
边兵屡动思良将，廷论萧条忆诤臣。
青史世家它日事，新阡宿草倍沾巾。
登滕王阁
释今音（明代）

秋深南浦一帆回，高阁临江复壮开。孤屿乍晴云独去，寒潭初静雁飞来。

废兴多少同怀古，吟眺流连总爱才。遥忆子安词赋地，夕阳歌舞易相催。
书怀
廖行之（宋代）

莱衣喜气著青衫，世路从渠裂两骖。试问虚名空斗北，何如荣两乐陔南。

邻墙饱听新诗句，尊酒相从几笑谈。闻道秋郊足佳趣，好奇谁复似岑参。
九效 其四 强弱
葛立方（宋代）

坚木兮不可为圈，鍊铁兮不可为钩。圈不成兮何箕之得，钩不成兮何鱼之求。

委吴以筦籥兮复越，事狄以皮币兮兴周。故曰拯乱兮不如图治，锐进兮不如观势。

以弱为强兮以予为取，边廷无犬吠兮息旗与鼓。
龙潭八景为曾侍讲赋 其六 乔木春阴
王洪（明代）

高堂有嘉树，苍翠独参天。气接扶桑外，春归万木先。

院凉□簟月，轩暝北窗烟。即此同先德，芬芳百世传。
湖山十咏
王希吕（宋代）

荷花过眼作鲜妍，小艇初疑久自便。
日日孤山山下路，红菱白藕不论钱。
寄陈安平掌教 其一
周用（明代）

驱车出东门，仙客别行岐。索我龙门宝，系我冰蚕丝。

宝有云霞象，远大以相期。丝积日月工，丈疋勉自治。

命屯宜少忍，道合自有时。语壮良多激，意重不敢辞。

可以报知己，奉之千岁龟。
鹿鸣燕次韵和權师汤提刑时二弟皆预乡荐
项安世（宋代）

使家亲劝驾，贱子辱同升。
晓月鴒原聚，秋空雁字凌。
燕山惭五桂，西海继三鹏。
况藉吹嘘力，扶摇正可乘。